Quan Croacia declaró a suya independencia en 1991 Eslavonia esdevinió un d'os principals scenarios d'a Guerra d'Independencia Crovata. O gobierno yugoslavo, controlau por serbos, se resistiba a perder una d'as rechions més productivas de Yugoslavia, y d'esta traza l'Exercito Federal Yugoslavo intervinió en Eslavonia con a enchaquia de defender a la minoría serba local. Os serbos locals s'heban rebelau chunto con os serbos de Krajina y se declaroron independients de Croacia en a entidat protoestatal "Republica Serbisca de Krajina". A lo principio as fuerzas crovates no yeran en condicions de resistir a invasión serba ni de controlar as comarcas a on s'heban rebelau as minorías serbas locals. As ciudatz eslavonas sufrioron bombardeyos y o medio rural sufriba os ataques d'os guerrillers serbos chetniks que practicaban a limpieza etnica de población no serba. Vukovar cayó en mans serbas dimpués de quedar desfeito de tot dica o punto que os periodistas espanyols plegoron a posar-li El Belchite Croata ("O Belchit Crovate"), pero poco dimpués l'exercito crovate pasó a la ofensiva y recuperó territorios que os serbos locals no podeban defender en o Macizo de Papuk, producindo-se a fuyida d'os insurchents ta Bosnia.